สศค.เผยเศรษฐกิจก.พ.58ยังไม่ฟื้น
สศค.เผยเศรษฐกิจเดือนก.พ.58ยังไม่ฟื้นเหตุส่งออก-การบริโภคขยายตัวลดลง คาดไตรมาสแรกจีดีพีโต 2.3%
30 มี.ค. 2558

สศค.เผยเศรษฐกิจเดือนก.พ.58ยังไม่ฟื้นเหตุส่งออก-การบริโภคขยายตัวลดลง คาดไตรมาสแรกจีดีพีโต 2.3%
เมื่อวันที่ 30 มี.ค. นายกฤษฎา จีนะวิจารณะ ผู้อำนวยการสำนักงานเศรษฐกิจ (สศค.) เปิดเผยว่า ภาวะเศรษฐกิจเดือน ก.พ. 2558 ที่ผ่านมายังชะลอตัว จากการส่งออกที่ขยายตัวติดลบ 6.1% การบริโภคภาคเอกชนขยายตัวได้ลง เมื่อดูจากการเก็บภาษีมูลค่าเพิ่มจากการบริโภคภายในประเทศที่ขยายตัวได้ 2.4% จากเดือนก่อนหน้าขยายตัวได้ 9.5% รวมถึงดัชนีความเชื่อมั่นการบริโภคยังลดต่อเนื่องเป็นเดือนที่ 2 อยู่ที่ 68.4 เพราะกังวลภาระเศรษฐกิจและรายได้ที่ลดลงจากราคาพืชผลเกษตรตกต่ำ
ขณะที่การลงทุนภาคเอกชนก็ยังชะลอตัว ยอดจำหน่วยปูนซิเมนต์ขยายตัวติดลบ 2.4% แม้ว่าการเก็บภาษีธุรกรรมอสังหาริมทรัพย์จะขยายตัวเพิ่มขึ้น แต่เป็นจากการเร่งโอนที่ดินเพื่อไม่ต้องเสียภาษีมรดกในอนาคต 
อย่างไรก็ตาม เศรษฐกิจในเดือน ก.พ. ที่ผ่านมา ยังมีสัญญาณที่ดีจากภาคการท่องเที่ยวที่ขยายตัวได้ดี มีนักท่องเที่ยวเข้ามาถึง 2.69 ล้านคน ขยายตัวเพิ่มขึ้น 29.6% และในช่วง 13 วันแรกของเดือนมี.ค. มีนักท่องเที่ยวเดินทางเข้ามาแล้ว 11 ล้านคน ขยายตัวเพิ่มขึ้น 27.6% 
นอกจากนี้ ดัชนีผลผลิตอุตสาหกรรมขยายตัวเป็นบวกในรอบ 22 เดือน ที่ 3.5% แม้ว่าดัชนีความเชื่อมั่นภาคอุตสาหกรรมจะลดลงจากความไม่เชื่อมั่นทางเศรษฐกิจ
ขณะเดียวกัน การนำเข้าสินค้าเพื่อุปโภคบริโภค ขยายตัวเพิ่มขึ้นถึง 32.5% จากการนำเข้าเครื่องใช้ไฟฟ้าในบ้าน เสื้อผ้ารองเท้า เสื้อผ้า และผักผลไม้ ซึ่งเป็นปัจจัยบวกทางเศรษฐกิจ
นายกฤษฎา กล่าวว่า ในเดือน เม.ย. ทาง สศค. จะปรับประมาณการเศรษฐกิจใหม่ จากเดิมที่ประมาณการอยู่ที่ 3.9% ต่อปี ซึ่งตอนนี้มีทั้งปัจจัยบวกที่ดีขึ้น เช่น การเร่งเบิกจ่ายงบประมาณ การท่องเที่ยว การบริโภคที่ยังขขยายตัวได้ แต่ก็มีปัจจัยลบในเรื่องของการส่งออกที่ขยายตัวติดลบมากกว่าที่คาดไว้ อย่างไรก็ตาม สศค. เชื่อว่า การขยายตัวของเศรษฐกิจไตรมาสแรก จะขยายตัวได้ไม่น้อยกว่าไตรมาสสุดท้ายปีที่ผ่านมา ที่ขยายตัวได้ 2.3%